  Виталий Пронин Йыртэмасьлэсь кытын ма каремзэ чакланУдмуртиысь нырысьсэ кыл кутытэм адямиос колонилэн палэназ визьмаськыны быгато. Таӵе «векчи» йыртэмасьёслэсь эриксэс кортнало электрон поскесъёс (браслетъёс).Шаерысьтымы 2 сюрс 100 адями уже ветлэ, калык пӧлтћ вамышъя, огъя транспортын ворттылэ. Вӧзазы улӥсьёс уг но тодо, соослэн пыдъюмылазы чаклась аппарат пуктэмын шуыса.Ижысь 24 аресъем Данил (нимыз воштэмын) выриз компьютеръёсы лицензитэк программа пуктылонэн. Тазьы со уксё поттыны амал шедьтӥз.- Трос ик ужаса ӧй вуы, полицилэн син азяз шеди. Ӧй тоды, та законэз тӥян луэ шуыса, - оскытыны выре Данил.Суд лыдэ басьтӥз: пияш югдурез чакласьёслэн базаязы огпол но шедьылэмын ӧвӧл. Соин ик егит муртэ колоние ӧз келялэ. Уго пытсэт сьӧрын пукисьёс сотэк но тырмыт. Огпол ӵемтаськем егит муртэ колония урод пала берыктыны быгатоз. Таин валче суд юнматӥз: Даниллэсь эриксэ кортнано одӥг арлы, электрон браслетэн чакласа.Браслетлэн тусыз часлы укша. Адямиослэн син азязы шуак медам йӧты шуыса, арбериез нуллыны чакламын пыд бордын. Поскеслэн пайдаез уз луы, бордаз мобильной аппарат ке ӧд нуллы - таиз сотовой телефонлэсь кӧня ке бадӟымгес. Та арбериосты дасяло Тольяттиын. Дунзы пичи ӧвӧл: поскес сылэ 16,5 сюрс манет, мобильной аппарат - 120 сюрс манет. Тазэ, сотовой телефонэз сямен, дырын-дырын зарядкае пуктылоно.Ижысь Устинов ёросысь кыл кутытонъя управлениысь инспектор Максим Жиделёв чакла 10 муртэ. Даниллэн пыд бордаз но со юнматӥз поскес. Браслетлэн ворсэтэз одӥг поллы гинэ тупа, Максим Рудольфович сое нимысьтыз плоскиен ӵогаз - кин ке усьтыны выриз ке, сигнал соку ик вуоз управлениысь огъя компьютере.- Таӵе поскес адямилэн тазалыкезлы нокыӵе сюлмаськон уг вайы. Зэм, кинлы ке со нырысь-валысь люкетэ. Тодам лыктэ огез учыр. Песятайлы таӵе «думет» юнматӥм. Кӧня ке нунал гинэ ортчиз - сервере ивор вуиз, аппарат тӥямын шуыса. Мӧйы мурт поскеслэсь езэ куаӵак вандэм - люкетэ, пе. Воргорон тыриськоно луиз, выль поскес пуктӥмы, - вера инспектор Жиделёв.Браслетлы ву но, пӧсь но кышкыт уг луо. Яра мунчое но ветлыны - пӧсе пырыку, пе, поскесэз ӵушконэн бинялтоно. Лэземын ваннаын но пыласькыны - сыӵе дыръя пыдэз вуысь поттыса кыллёно, индылэ инспектор. Зэм, бассейнэ ветлӥсьёслы вис кароно луэ ни. Мукет сюлмаськонъёс та арбери уг вайы.Суд котькуд муртлы пӧртэм сямен кыл кутон юнматэ. Кинлы ке улоно городлэн-районлэн палэназ потаны уг яра, мукетызлы ӝытазе одно ик дораз пуконо ни, куинетӥезлы калыко интыосы, театръёсы, кафе-баръёсы пыраны лэзьымтэ.30 аресъем кышномуртэ кыл кутытӥзы жугиськемез понна. Суд юнматӥз: вӧсь карем адямилэн тазалыкезлы бадӟым изъян лэсьтэмын ӧвӧл. Лыдэ басьтӥзы, кышномуртлэн пичи пиналыз вань шуыса. Зэм, сямызлы уд синмаськы: юэ, дораз уг берта, пиналзэ уг чакла. Картэз кышнозэ визьманы уг пишмыты. Соин ӝыны арлы кышномуртэ поскесэн «кортнаны» чаклазы. Но ашкынэм мурт калтыртон сямзэ ӧз вормы. Уйин 22 часысен ӵукна 6 часозь солы одно ик дораз луоно вал. Куинь пол алӥзы кышномуртэ. Визь ӧз пыры. Табере со дисциплиналы дышетске ни колониын.Егит йыртэмасез - Данилэз - уйин калгонлэсь суд ӧз алы. Пияшлэн сюлмаськонэз одӥг - сое городлэн палэназ потаны лэземын ӧвӧл. Иж вӧзысь Дэри, Якшур-Бӧдья ёросъёсы гинэ но одӥг вамыш но лэсьтыны уг яра.- Анай-атаелы татчыозь ӧй на вера суд улэ шедемме, - йырберзэ корма Данил. - Табере кытчы пырод на - мачко ини. Ато бакчамы город сьӧрын, тулыс-гужем отчы потаны уг быгаты.Озьы ке но куд-ог учыръёсы кыл кутытон управлениын ужасьёс пурт кадь уг ваменско. Кыӵе ке дыръя поскесэн ветлӥсь муртлы мукет городэ эмъяськыны мыноно. Огаз учырын шуге-леке вуиз дальнобойщикын ужась воргорон. Ужтэк кылиз ке, ӟечсэ уз адӟы. Соин воргоронэз рейсъёсы потаны лэзизы - котькуд командировкаысь водитель документъёс вайылоно луиз.Озьы ке но огшоры поскесэн гинэ адямиез уд визьма. Дырын-дырын инспекторъёс потало адямилэн улон интыяз, югдурез ас синмынызы адӟо, матысь ӵыжы-выжыосызлэсь юаллясько.Пусъёно на тужгес валтӥсьсэ: таӵе амалэн кыл кутытыны чакламын чыры-пыры йыртэмасьёсты, соос суд улэ нырысьсэ шедё ке. Сыӵеос пӧлы тросгес шедё мурт ваньбурез капыръяны яратӥсьёс. Кинлы ке поскес визь уг вайы. Кылсярысь, туэ 80 адями чаклам алонъёсты тӥяз ни. Нош 11 мурт эриксэ воштӥз колониын визьмаськонлы. Сюдэм кион но нюлэскы учке бере, мар на веранэз йыртэмась сярысь... Елена Скворцова Теги: браслет колония кылкутон электронбраслет  